Franka Tibor
Franka Tibor, születési nevén Franka Pál Tibor (Szolnok, 1952. január 28. –) magyar író, újságíró, publicista, műsorvezető és politikus. 2006-tól 2019-ig Kerepes polgármestere.

Élete 
1952. január 28-án született Szolnokon. 1975-ben magyar zászlót tett a mátyásföldi Jézus-keresztre, ezért 6 hónap szigorított börtönbüntetésre ítélték államellenes izgatásért. 1980-ban elvégezte a MÚOSZ-iskolát és újságíró lett. 1977 és 1990 között a Magyar Hírlapnak dolgozott. A nyolcvanas években Havas Henrikkel készített közös riportot. Az 1990-es években dolgozott a Magyar Televíziónak is, a TV híradó és a A Hét című műsor szerkesztőjeként. A televízió akkori elnöke, Hankiss Elemér, 1991-ben egy hónapra eltiltotta a képernyőn való szerepléstől Frankát és Juszt Lászlót, mert egy Torgyán Józseffel készített interjú során, túlzottan ellenségesnek és szakmaiatlannak tartotta a két riportert. 

A kormányváltást követően, 1994-ben, távozni kényszerült a köztévétől. 1996 májusában az Új Magyarország című lap főszerkesztője lett, azonban 1997 januárjában menesztették a laptól. Az 1990-es évek végén és a 2000-es évek elején rendszeresen publikált a MIÉP-hez közeli, Magyar Fórum című lapban is. A 2000-es évek elején politikai pályára lépett, és Csurka István vezette MIÉP-hez csatlakozott, viszont nem lépett be a pártba. Az ezredforduló környékén, a Vasárnapi Újság című rádióműsornak szerkesztőjeként tevékenykedett. 2000-től A MIÉP-hez köthető Pannon Rádió műsorvezetője volt egészen 2003-ig, a rádió megszűnéséig. 2001-ben, az időközi országgyűlési képviselő választáson, a dabasi körzetben, Franka indult a MIÉP színeiben, és harmadik lett 13%-kal, azonban a második fordulóban visszalépett.

Szentmihályi Szabó Péter szerint 2001-ben Frankának azért kellett távoznia a Vasárnapi Újságtól, mert a Fidesz ellenében elindult a dabasi időközi választáson. A 2000-es években több könyvet is írt. 2004-ben megszakította a kapcsolatot Csurkával és a MIÉP-pel, és az akkor új pártnak számító Jobbik Magyarországért Mozgalom köreihez csatlakozott. A 2006-os magyarországi országgyűlési választáson a MIÉP – Jobbik a Harmadik Út nevű pártszövetség képviselőjelöltje volt, de mandátumot nem szerzett. A 2006-os, a 2010-es és a 2014-es önkormányzati választáson is megválasztották Kerepes polgármesterének, az első alkalommal függetlenként, utóbb egy helyi civil szerveződés támogatásával; a soron következő, 2019-es választáson már nem indult a tisztségért.

Könyvei 
Most jöttem Erdélyből (Budapest, 1988) 
Behívattak (Budapest, 1989) 
Kinek van? Kinek nincs? (Mélykúti Attilával közösen, Budapest, 1997) 
A kifosztott ország (Budapest, 2001) 
Szabad választás, törvényes csalás (Budapest, 2002) 
Szájkosár – Gondolatok a véleménynyilvánítás szabadságának korlátozásáról (Budapest, 2003) 
Azok a szép napok (Budapest, 2004) 
gyur(t)csány (Budapest, 2005) 
Szegfűk a Rózsadombon, Rákositól Gyurcsányig (Budapest, 2006) 
Hölgyválasz szegfűvel (Budapest, 2006) 
Hazugságipar Magyarországon (Budapest, 2007) 
Cigánykérdés cigányúton (Magánkiadás, Budapest, 2008) 
Kerepes város; Kerepes Város Önkormányzata; Kerepes, 2013

Díjai

 Táncsics Mihály-díj (2022)

További információk
valasztas.hu-önéletrajz
jobbik.hu-bemutatkozás 
Franka Tibor hivatalos Facebook-oldala

Jegyzetek

1952-ben született személyek
Magyar közírók
Magyar újságírók
Magyarországi polgármesterek
Magyar riporterek
Szolnokiak
Élő személyek
Táncsics Mihály-díjasok